Juffrou wat kind klap gaan terug skool toe | Netwerk24
Deur Malherbe Nienaber 15 Maart 2019 16:31
Clarissa Venter (34) keer op 2 April terug na Sans Souci Girls' High School in Kaapstad nadat sy 'n finale waarskuwing en boete ná die klapvoorval ontvang het.
Clarissa Venter verlede maand buite die landdroshof in Wynberg, Kaapstad. Foto: Jaco Marais
Die Wes-Kaapse departement van onderwys (WKOD) het Vrydag bevestig dat die skool se beheerliggaam die tugproses afgehandel het nadat 'n video in Februarie verskyn het waarin Venter 'n leerling in haar klaskamer deur die gesig klap.
Die beheerliggaam het ook die aanbeveling bekragtig dat Venter sessies bywoon om te leer om haar woede te beheer.
Venter is deur die beheerliggaam en nie die WKOD aangestel nie.
Intussen het die ma van die leerling haar dogter aan die begin van die maand uit die skool gehaal. Sy het in 'n verklaring gesê haar dogter se tugverhoor sou nie regverdig wees nie.
Venter en die 16-jarige leerling in gr. 9 het ná die voorval op 5 Februarie strafregtelike klagte teen mekaar ingedien.
Venter se saak van aanranding is vir finale ondersoek tot 18 April in die landdroshof in Wynberg uitgestel.
Die leerling se ma gaan glo voort met regstappe teen die skool, die beheerliggaam en die WKOD vir die skending van haar dogter se regte.